**Gilvánfa Község Önkormányzata Képviselő-testülete**

**8/2015. (IV.30.) önkormányzati rendelete**

#### a települési támogatásról és az egyéb szociális ellátásokról szóló

#### 4/2015. (II.28.) rendelete módosításáról

Gilvánfa Község Önkormányzat képviselő-testülete a Magyarország Alaptörvénye 32. cikk (2) bekezdésében, valamint a szociális igazgatásról és szociális ellátásokról szóló 1993. évi III. törvényben kapott felhatalmazás alapján a következő rendeletet alkotja:

1.§

Gilvánfa Község Önkormányzata Képviselő-testülete települési támogatásról és az egyéb szociális ellátásokról szóló 4/215.(II.28.) rendelete a következő rendelkezésekkel egészül ki:

„13/A. §

*Települési lakásfenntartási támogatás*

(1) A települési lakásfenntartási támogatás a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott hozzájárulás. Az önkormányzat képviselő-testülete a villanyáram-, a vízfogyasztás és a tüzelőanyag költségeihez, lakbérekhez lakásfenntartási támogatást nyújt a jogosultnak.

(2) A lakásfenntartási támogatást elsősorban természetbeni szociális ellátás formájában, és a lakásfenntartással összefüggő rendszeres kiadásokhoz kell nyújtani. A kérelem benyújtásával egyidejűleg a kérelmező a vízszolgáltató által kibocsátott számlával vagy igazolással köteles igazolni a víziközmű szolgáltatási díj kifizetését. Hátralék kiegyenlítéséig a lakásfenntartási támogatás teljes összege a vízdíj-hátralék kifizetésére fordítható.

(3) Települési lakásfenntartási támogatásra jogosult az a személy, akinek a háztartásában az egy fogyasztási egységre jutó havi jövedelem nem haladja meg az öregségi nyugdíj mindenkori legkisebb összegének 250%-át, és a háztartás tagjai egyikének sincs vagyona. Az egy fogyasztási egységre jutó havi jövedelem megegyezik a háztartás összjövedelmének és a fogyasztási egységek összegének hányadosával.

(4) A települési lakásfenntartási támogatás tekintetében fogyasztási egység a háztartás tagjainak a háztartáson belüli fogyasztási szerkezetet kifejező arányszáma, ahol

*a)* a háztartás első nagykorú tagjának arányszáma 1,0,

*b)* a háztartás második nagykorú tagjának arányszáma 0,9,

*c)* a háztartás minden további nagykorú tagjának arányszáma 0,8,

*d)* a háztartás első és második kiskorú tagjának arányszáma személyenként 0,8,

*e)* a háztartás minden további kiskorú tagjának arányszáma tagonként 0,7.

(5) Ha a háztartás

*a)* 4) bekezdés *a)-c)* pontja szerinti tagja magasabb összegű családi pótlékban vagy fogyatékossági támogatásban részesül, vagy

*b)* 4) bekezdés *d)* vagy *e)* pontja szerinti tagjára tekintettel magasabb összegű családi pótlékot folyósítanak,a rá tekintettel figyelembe vett arányszám 0,2-del növekszik.

(6) Ha a háztartásban gyermekét egyedülállóként nevelő szülő - ideértve a gyámot és a nevelőszülőt - él, a rá tekintettel figyelembe vett arányszám 0,2-del növekszik.

(7) A települési lakásfenntartási támogatás esetében a lakásfenntartás elismert havi költsége az elismert lakásnagyság és az egy négyzetméterre jutó elismert költség szorzata.

(8) Az egy négyzetméterre jutó elismert költség 450 Ft.

(9) A települési lakásfenntartási támogatás esetében elismert lakásnagyság

*a)* ha a háztartásban egy személy lakik 35 nm,

*b)* ha a háztartásban két személy lakik 45 nm,

*c)* ha a háztartásban három személy lakik 55 nm,

*d)* ha a háztartásban négy személy lakik 65 nm,

*e)* ha négy személynél több lakik a háztartásban, a *d)* pontban megjelölt lakásnagyság és minden további személy után 5-5 nm, de legfeljebb a jogosult által lakott lakás nagysága.

(10) A települési lakásfenntartási támogatás egy hónapra jutó összege

*a)* a lakásfenntartás elismert havi költségének 30%-a, ha a jogosult háztartásában az egy fogyasztási egységre jutó havi jövedelem nem haladja meg az öregségi nyugdíj mindenkori legkisebb összegének 50%-át,

*b)* a lakásfenntartás elismert havi költségének és a támogatás mértékének (a továbbiakban: TM) szorzata, ha a jogosult háztartásában az egy fogyasztási egységre jutó havi jövedelem az *a)* pont szerinti mértéket meghaladja, de nem lehet kevesebb, mint 2500 forint, azzal, hogy a támogatás összegét 100 forintra kerekítve kell meghatározni.

(11) A (10) bekezdés *b)* pontja szerinti TM kiszámítása a következő módon történik:

|  |  |  |
| --- | --- | --- |
| TM = 0,3- | J-0,5 NYM ───── | x 0,15, |
|  | NYM |  |

ahol a J a jogosult háztartásában egy fogyasztási egységre jutó havi jövedelmet, az NYM pedig az öregségi nyugdíj mindenkori legkisebb összegét jelöli. A TM-et századra kerekítve kell meghatározni.

(12) A települési lakásfenntartási támogatást a kérelem benyújtásának hónapjától 2015. december 31-ig terjedő időre kell megállapítani.

(13) Lakásfenntartási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(14) Az (13) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

13/B §.

(1) A képviselő-testület a települési lakásfenntartási támogatásra való jogosultság egyéb feltételeként a kérelem benyújtója, illetve az ellátás jogosultja számára a lakókörnyezete rendezettségének biztosítására vonatkozóan az alábbi feltételeket határozza meg:

*a)* tiszta legyen

*aa)* a lakás vagy a ház,

*ab)* az *aa)* pontban meghatározott épület udvara, kertje,

*ac)* az *aa)* pontban meghatározott épület kerítéssel kívül határos területe, a járda,

*b)* az ingatlan állag megőrzése biztosítva legyen,

*c)* az ingatlan olyan állagú legyen, amely biztosítja a rendeltetésszerű használhatóságot,

*d)* az ingatlan vonatkozásában biztosítva legyen a higiénikus állapot.

(2) Az (1) bekezdés *aa)* alpontjában meghatározott feltétel akkor teljesül, ha

*a)* a lakás vagy a ház valamennyi helyiségének padozata tiszta,

*b)* a lakás vagy a ház berendezéseinek, felszereléseinek felülete portalan,

*c)* a nyílászárók tiszták,

(3) A (1) bekezdés *ab)* alpontjában meghatározott feltétel akkor teljesül, ha

*a)* az udvarban, kertben szilárd kommunális hulladék csak az arra rendszeresített tárolóban található,

*b)* az udvar, kert zöldfelülete karbantartott, mely alatt évente legalább 2 alkalommal történő kaszálást kell érteni az alábbi időpontokban

*ba)* az első kaszálás ideje június 1-je és június 30-a között, míg

*bb)* a második kaszálás ideje szeptember 1-je és szeptember 30-a között,

*c)* csak fedett melléképületben találhatóak olyan eszközök, berendezések vagy egyéb használati tárgyak, melyek eredeti rendeltetésüknek megfelelően fedett helyen történő tárolást igényelnek,

*d)* az udvarban, kertben nincs veszélyesnek minősülő hulladék, építési törmelék,

*e)* a kerti hulladék csak komposztáló helyen kerül tárolásra,

*f)* az udvarban és kertben nincsenek lábon álló, elszáradt fás szárú növények,

(4) Az (1) bekezdés *ac)* alpontjában meghatározott feltétel akkor teljesül, ha

*a)* szilárd kommunális hulladéktól mentes az ingatlan kerítéssel kívül határos területe és a járda,

*b)* a kerítés és a járda közötti terület, járda hiányában a közútig tartó terület karbantartott, mely alatt évente legalább 2 alkalommal történő kaszálást kell érteni az alábbi időpontokban

*ba)* az első kaszálás ideje június 1-je és június 30-a között, míg

*bb)* a második kaszálás ideje szeptember 1-je és szeptember 30-a között,

*c)* a téli hónapokban megtörténik a járda síkosság-mentesítése és a hó eltakarítása,

*d)* az érintett területen az őszi lomb eltakarítása legkésőbb november 30-ig megtörténik,

(5) Az (1) bekezdés *b)* pontjában meghatározott feltétel akkor teljesül, ha

*a)* az ingatlanon a csapadékvíz elvezetés megoldott,

*b)* a házon vagy a lakáson, a melléképületeken, az udvaron tárolt eszközökön, kerítéseken nem lehet észlelni – anyagi jellegű kiadást nem igénylő – karbantartási, javítási munkák elvégzésének hiányát, valamint balesetveszélyes állapotot.

(5) Az (1) bekezdés *d)* pontjában meghatározott feltétel akkor teljesül, ha

*a)* az ingatlan tulajdonosa elvégzi a fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI. 3.) NM rendelet 36. § (4) bekezdése szerinti egészségügyi kártevők elleni védekezést,

*b)* az ingatlan lakhatásra használt helyiségei, valamint élelmiszer tárolására használt helyiségei higiénikusak,

*c)* az ingatlanon biztosított a folyékony települési hulladék, azaz a szennyvíz zárt tárolása, valamint a megtelt tároló rendszeres ürítése.

(6) A települési lakásfenntartási támogatás megállapításával kapcsolatos hatáskört a képviselő-testület a polgármesterre ruházza át.”

**2. §**

**Záró rendelkezések**

(1) E rendelet 2015. év május 1. napján lép hatályba.

(2) A települési lakásfenntartási támogatás a kérelem benyújtásának hónapjától teljes havi összegben kerül kifizetésre.

Kelt: Gilvánfa, 2015. április 24.

polgármester jegyző

Záradék:

A rendeletet a mai napon kihirdettem.

Kelt: Gilvánfa, 2015. április 30.

jegyző